खेलाडीलाई मानसिक स्वास्थ्यसम्बन्धी कक्षा चलाउने ओलम्पिक कमिटीको निर्णय 
लकडाउनका कारण खेलाडीहरुले नियमित प्रशिक्षण गर्न पाइरहेका छैनन्। असामान्य स्थितिमा खेलाडीहरुले आफ्नो शारिरीक र मानसिक स्वास्थ्यमा असर पर्न नदिन नेपाल ओलम्पिक कमिटीले सजगता अपनाएको छ।
काठमाडौँ — लकडाउनका कारण खेलाडीहरुले नियमित प्रशिक्षण गर्न पाइरहेका छैनन्। असामान्य स्थितिमा खेलाडीहरुले आफ्नो शारिरीक र मानसिक स्वास्थ्यमा असर पर्न नदिन नेपाल ओलम्पिक कमिटीले सजगता अपनाएको छ।कमिटीले शुक्रबार कोरानाकै कारण एक वर्ष सारिएको टोकियो ओलम्पिकको छनोट प्रतियोगिताका लागि नेपालबाट छानिएका खेलाडी, प्रशिक्षक र सम्बन्धित संघका अध्यक्षसँग भिडियो कन्फरेन्स गरेको थियो। कन्फरेन्समा ओलम्पिक कमिटीका मनोचिकित्सक इन्द्र गुरुङले अहिलेको असजिलो समयमा खेलाडीहरुले आफ्नो मानसिक सोच बलियो बनाउन अनुरोध गरेका थिए। उनकै आग्रहमा ओलम्पिक कमिटीले आइतबारदेखि हरेक दिन दिउँसो ४ देखि ५ बजेको समयमा खेलाडीलाई मानसिक स्वास्थ्यसम्बन्धी कक्षा सञ्चालन गर्ने निर्णय गरेको छ।लकडाउनका कारण घरमै थुनिएका खेलाडीले प्रशिक्षण गर्न पाएका छैनन्। विभागीय टोली (त्रिभुवन आर्मी, एपीएफ र नेपाल पुलिस) मा आबद्ध खेलाडीले अतिरिक्त ड्युटी गर्नुपरेको छ। त्यसमाथि सामाजिक सञ्जालमा फैलने अनावश्यक हल्लाले मानसिक स्वास्थ्यमा असर पुगिरहेको छ। मनोचिकित्सक गुरुङले मानसिक रुपमा बलियो हुनाका लागि दैनिक कार्यतालिका बनाएर त्यसअनुसार गर्न सुझाव दिए। ‘अधिकांश खेलाडीहरुले दैनिक कार्यतालिका बनाएको पाइएन,’ ३३ जना सहभागी कन्फरेन्समा गुरुङले भने, ‘हामीले के गर्न सकेनौं भनेर चिन्तित हुने होइन, के गर्न सकिन्छ त्यसबारे सोच्ने र कार्यान्वयन गर्ने हो।’काम गर्न कठिनाइ भइरहेको छ भने कारण पत्ता लगाउने प्रयास गर्न पनि खेलाडीलाई उनले अनुरोध गरे। ‘डाइट र आराम निकै महत्वपूर्ण हुन्छ। तपाईंहरु राम्रोसँग निदाउन सक्नुभएको छैन भने हामीलाई भन्नुहोस्,' उनले भने, 'त्यसको कारणबारे खुलेर छलफल गर्नुहोस्, सिधै मसँग पनि सम्पर्क गर्न सक्नुहुन्छ।’कन्फरेन्समा सहभागी जुडो प्रशिक्षक देवु थापाले ओलम्पिक छनोटका लागि नेपालबाट छानिएका इन्द्रबहादुर श्रेष्ठ सिन्धुपाल्चोक र सोनिया भट्ट भक्तपुरमा रहेकाले उनीहरुलाई फोनमार्फत फिटनेस प्रशिक्षणका लागि सुझाइरहेको बताइन्। ‘दुवै खेलाडी नेपाल पुलिसकै भएकाले मैले लकडाउनको समयमा प्रहरी प्रशिक्षण प्रतिष्ठानमा प्रशिक्षण नियमित गर्ने प्रयास गरेको थिएँ तर राष्ट्रपति भवन नजिकै भएकाले त्यो सम्भव भएन,’ नेपाल पुलिस टिमको पनि प्रशिक्षक रहेकी देवुले भनिन्, ‘फोनबाट खेलाडीलाई प्रशिक्षण गरिरहेकी छु, दिन बिराएर ड्युटी पनि जारी छ।’भारोत्तोलनका प्रशिक्षक राजु महर्जनले दैनिक नियमित रुपमा भार उचाल्नुपर्ने खेलाडीलाई लकडाउनले सबैभन्दा बढी मार परेको बताए। भारत्तोलनबाट सन्जु चौधरी र कमला श्रेष्ठ छनोट प्रतियोगिताका लागि छानिएका छन्। ओलम्पिकका लागि ७ खेलका १२ खेलाडी छानिएका छन्। अनिवार्य सहभागिताअन्तर्गत पौडीबाट गौरिका सिंह र एलेक्स शाहले ओलम्पिक खेल्ने निश्चित भइसकेको छ। अनिवार्य सहभागितामै पर्ने एथ्लेटिक्सका एक खेलाडीको नाम भने संघले अहिलेसम्म पठाएको छैन।